Du kan insistere på en kritik af præstationssamfundet, rase over hævnporno eller manglende ligestilling. Du kan endda tordne mod den alt for generøse formynderstat eller den umoralske underklasse. Men hvis du for alvor vil præge dagsordenen i Danmark, skal dine holdninger, argumenter og udmeldinger rette sig mod debatten om den danske egenart og de udefrakommende mennesker, der bringer andre kulturer med sig.

Hvert år siden 2010 har Politiken udvalgt 100 markante debatstemmer og bedt et stort dommerpanel bestående af iagttagere af den offentlige debat fra medier, kulturlivet og forsknings- og uddannelsessektoren om at udpege årets meningsdanner blandt de udvalgte. For første gang er det i år lykkedes sidste års nummer 1 at gentage bedriften.

Udlændinge- og integrationsminister Inger Støjberg (V) topper listen over de mest toneangivende stemmer i Debatdanmark, og det gør hun især, fordi hendes klare stemme sætter ord og følelser på en grundholdning, som mange danskere deler og betragter som tidens mest presserende politiske og kulturelle spørgsmål, vurderer medlem af dommerpanelet Natasha Al-Hariri, der er jurist og medlem af Rådet for Etniske Minoriteter: